2.  ปัจจัยความเสี่ยง

คณะกรรมการและผู้บริหารของ บริษัท ซีเอ็ดยูเคชั่น จำกัด (มหาชน)
ตระหนักดีถึงความรับผิดชอบในการดูแลให้มีการกำกับกิจการที่ดี
เพื่อให้เกิดประโยชน์สูงสุดแก่ผู้ถือหุ้นของบริษัทฯ
โดยจัดให้มีการบริหารจัดการความเสี่ยงในธุรกิจที่ดำเนินการปัจจุบันอย่างเป็นระบบและต่อเนื่อง
ทำให้ปัจจัยความเสี่ยงในด้านต่างๆ ได้รับการควบคุมให้อยู่ในระดับที่ยอมรับได้ อาทิ
ความเสี่ยงทางด้านการดำเนินงาน ความเสี่ยงทางด้านธุรกิจ ความเสี่ยงทางด้านการเงิน
ความเสี่ยงทางด้านการผลิต เป็นต้น

โดยคณะกรรมการและผู้บริหารของบริษัทฯ มอบหมายให้คณะกรรมการตรวจสอบ
เป็นผู้กำกับดูแลการบริหารความเสี่ยง
และให้ฝ่ายบริหารปฏิบัติตามนโยบายและรายงานต่อคณะกรรมการบริษัทฯ เพื่อให้มีความมั่นใจว่า
มีการบริหารจัดการความเสี่ยงของบริษัทฯ อย่างเพียงพอ อย่างไรก็ตาม
ยังมีปัจจัยเสี่ยงที่อาจเกิดขึ้น และมีผลกระทบต่อบริษัทฯ และผู้มีส่วนได้ส่วนเสีย ที่ควรพิจารณา ดังนี้

1.  ความเสี่ยงทางด้านการดำเนินงาน

-   ความเสี่ยงจากข้อขัดข้องของสถานที่ดำเนินงานที่สำคัญ

-   คลังสินค้า สินค้าส่วนใหญ่ที่จำหน่ายในเครือข่ายร้าน ซีเอ็ดบุ๊คเซ็นเตอร์ และสินค้าที่บริษัทฯ
    รับจัดจำหน่ายไปให้ร้านหนังสืออื่น ถูกส่งจากคลังสินค้าของบริษัทฯ
    ดังนั้นคลังสินค้าจึงเป็นปัจจัยหนึ่งที่มีความสำคัญของการดำเนินธุรกิจของบริษัทฯ

-   อาคารเรียนของโรงเรียนเพลินพัฒนา ถือเป็นปัจจัยสำคัญในการดำเนินงานของบริษัทย่อย

  ทั้งนี้กรณีมีความเสียหายที่เกิดกับคลังสินค้าของบริษัทฯ หรืออาคารเรียนของโรงเรียนเพลินพัฒนา
  ทั้งจากภัยธรรมชาติ อุบัติเหตุ หรือจากเหตุอื่นๆ
  ที่ไม่สามารถควบคุมได้ย่อมมีผลกระทบต่อการดำเนินธุรกิจของบริษัทฯ และบริษัทย่อย

  แต่อย่างไรก็ตาม บริษัทฯ และบริษัทย่อย
  ได้ทำประกันความเสียหายของทรัพย์สินและสินค้าของบริษัทฯ ไว้อย่างครอบคลุม
  และมีการปรับเปลี่ยนวงเงินประกันภัยให้สอดคล้องกับมูลค่าของทรัพย์สินอย่างสม่ำเสมอ
  รวมถึงกำหนดให้มีมาตรการการรักษาความปลอดภัย
  เพื่อลดความเสี่ยงที่คาดไม่ถึงเกี่ยวกับภัยต่างๆ ที่อาจเกิดขึ้นกับคลังสินค้า และอาคารเรียน

  นอกจากนั้น บริษัทฯ อยู่ในระหว่างการพัฒนาระบบการทำงานสำรอง
  เพื่อให้สามารถทำงานทดแทนได้ในกรณีที่ระบบของคลังสินค้าเกิดการขัดข้องใดๆ
  รวมทั้งให้พร้อมเปิดคลังสินค้าชั่วคราว เพื่อทำหน้าที่รับสินค้าจากสำนักพิมพ์และผู้จัดจำหน่าย
  ส่งผ่านไปยังสาขาทั่วประเทศได้

-   ความเสี่ยงเกี่ยวกับสินค้าสูญหาย ในฐานะที่บริษัทฯ
    ดำเนินธุรกิจค้าปลีกร้านหนังสือที่มีจำนวนสาขากว่า สามร้อยสาขาทั่วประเทศ
    จึงประสบปัญหาสินค้าสูญหายทั้งจากการขโมยหนังสือ และสาเหตุอื่นๆ
    เช่นเดียวกับธุรกิจค้าปลีกโดยทั่วไป

  บริษัทฯ ตระหนักถึงความสำคัญในการป้องกันและดูแลปัญหาสินค้าสูญหาย
  จึงได้ดำเนินการทยอยติดตั้งระบบกล้องโทรทัศน์วงจรปิด (CCTV) มาตั้งแต่ปลายไตรมาส 4
  ของปี พ.ศ. 2549 เป็นต้นมาจนครบทุกสาขาในกลางปี พ.ศ. 2550 และจัดตั้ง
  แผนกป้องกันการสูญเสีย (Loss Prevention Department หรือ LPD) ขึ้นมา
  เพื่อกำหนดมาตรการต่างๆ และดำเนินการเพื่อลดสินค้าสูญหายเป็นการเฉพาะ
  ส่งผลให้มูลค่าสินค้าสูญหายที่สาขาลดลงจากเดิมประมาณ 1.4% ในปี พ.ศ. 2549
  ลงมาเหลือเพียงประมาณ 0.3% ของยอดขายในปี พ.ศ. 2553 นอกจากนี้ บริษัทฯ
  ยังได้ทดลองติดตั้งเสากันขโมยในสาขานำร่องจำนวนหนึ่งควบคู่กับการใช้กล้อง CCTV
  และในระยะยาวบริษัทฯ
  ได้วางมาตรการที่จะติดตั้งเสากันขโมยเพิ่มเติมให้ครอบคลุมในทุกสาขาที่มีความเสี่ยง

-   ความเสี่ยงจากความผิดพลาด หรือขัดข้อง ของระบบคอมพิวเตอร์ และระบบข้อมูลสารสนเทศ
    บริษัทฯ และบริษัทย่อย ได้ติดตั้งระบบคอมพิวเตอร์และระบบสารสนเทศต่างๆ
    ในระบบงานของบริษัทฯ และบริษัทย่อย โดยครอบคลุม เช่น ระบบการขายหน้าร้าน
    ระบบบริหารคลังสินค้า ระบบจัดซื้อ ระบบบัญชีการเงิน เป็นต้น
    ซึ่งระบบคอมพิวเตอร์และสารสนเทศ ถือเป็นปัจจัยสำคัญที่ช่วยผลักดันให้บริษัทฯ และบริษัทย่อย
    สามารถดำเนินธุรกิจได้อย่างมีประสิทธิภาพ
    ดังนั้นความผิดพลาดหรือขัดข้องของระบบคอมพิวเตอร์และระบบข้อมูลสารสนเทศ
    จึงอาจมีผลกระทบต่อการบริหารจัดการได้

  ดังนั้น เพื่อลดผลกระทบจากความผิดพลาด หรือขัดข้อง
  ของระบบคอมพิวเตอร์และระบบข้อมูลสารสนเทศทั้งที่สาขา คลังสินค้า สำนักงานใหญ่
  และบริษัทย่อย บริษัทฯ และบริษัทย่อย จึงได้จัดให้มีระบบป้องกัน
  และสำรองข้อมูลตามมาตรฐานซึ่งเป็นที่ยอมรับโดยทั่วไป ตลอดจนเตรียมแผนการป้องกันภัยต่างๆ
  และแผนสำรอง รวมถึงการฝึกซ้อมแผนป้องกันอย่างสม่ำเสมอ

  นอกจากนั้น บริษัทฯ และบริษัทย่อย
  อยู่ในระหว่างการพัฒนาระบบทั้งหมดให้มีศักยภาพในการทำงานทดแทนได้ทันที (High
  Availability) ซึ่งจะเป็นระบบที่มีขีดความสามารถในการรองรับปริมาณรายการซื้อขาย
  (Transaction) ที่มากขึ้นครอบคลุมถึง ระบบการป้องกันไวรัส
  และรองรับปริมาณการเข้าเยี่ยมชมเว็บไซต์มากขึ้น

-   ความเสี่ยงเกี่ยวกับภาวะการขาดแคลนบุคลากรที่เชี่ยวชาญเฉพาะด้าน
    บุคลากรที่มีความเชี่ยวชาญและมีความสามารถเฉพาะด้าน
    นับเป็นทรัพยากรที่สำคัญที่สุดต่อบริษัทฯ และบริษัทย่อย
    ไม่ว่าจะเป็นเรื่องของการผลิตหนังสือและวารสารเชิงวิชาการต่างๆ
    หรือการสรรหาครูชำนาญการพิเศษ ที่มีศักยภาพในการถ่ายทอดองค์ความรู้ให้กับนักเรียน
    และการสร้างสรรค์ผลงานอื่น ในธุรกิจที่บริษัทฯ และบริษัทย่อย ดำเนินงาน
    ซึ่งส่วนใหญ่ล้วนแล้วแต่เป็นธุรกิจบุกเบิก

  แม้ว่าที่ผ่านมาบริษัทฯ และบริษัทย่อย จะต้องเผชิญกับภาวะวิกฤตทางเศรษฐกิจ
  ผนวกกับปัญหาราคาน้ำมันที่ปรับราคาสูงขึ้น และภาวะเงินเฟ้อที่ปรับค่าสูงขึ้นอย่างต่อเนื่อง
  ส่งผลให้พนักงานทุกคนต้องประสบกับปัญหาค่าครองชีพที่เพิ่มมากขึ้น โดยเฉพาะอย่างยิ่งค่าอาหาร
  และค่าใช้จ่ายในการเดินทาง

  จากปัญหาดังกล่าวข้างต้น ทางผู้บริหารระดับสูงของบริษัทฯ และบริษัทย่อย
  ได้เล็งเห็นถึงความสำคัญในการรักษาบุคลากรขององค์กรให้ดำรงอยู่คู่กับองค์กรตลอดไป
  จึงได้ร่วมประชุมเพื่อหามาตรการในการให้ความช่วยเหลือพนักงาน
  เพื่อไม่ให้พนักงานได้รับผลกระทบที่รุนแรงมากเกินไปจากอัตราเงินเฟ้อที่ปรับตัวสูงขึ้นอย่างต่อเนื่อง
  และให้สามารถปฏิบัติงานกับบริษัทฯ และบริษัทย่อย ได้อย่างมีความสุขเช่นเดิม โดยบริษัทฯ
  และบริษัทย่อย จัดให้มีการทบทวนการปรับโครงสร้างอัตราค่าตอบแทนสำหรับพนักงานของบริษัทฯ
  และบริษัทย่อย โดยจัดให้มี ค่าครองชีพ และค่าเบี้ยเลี้ยง การตรวจสุขภาพประจำปี
  การประกันสุขภาพ การประกันอุบัติเหตุ และวงเงินคุ้มครองที่เกี่ยวข้องให้เพียงพอ
  เพื่อสร้างเสถียรภาพ และความมั่นคงให้แก่พนักงาน และครอบครัวมากขึ้น
  เป็นการช่วยแบ่งเบาภาระให้กับพนักงาน เพื่อให้สอดคล้องกับภาวะค่าครองชีพที่เพิ่มสูงขึ้น
  และสามารถแข่งขันในตลาดแรงงานได้

  นอกจากนั้น บริษัทฯ และบริษัทย่อย
  ยังมุ่งมั่นที่จะสรรหาพนักงานที่มีศักยภาพมารองรับการเติบโตในอนาคต
  พัฒนาความรู้เชิงวิชาการและพัฒนาจิตใจให้กับบุคลากรและทีมงานอย่างต่อเนื่อง
  และสร้างโอกาสในการเจริญเติบโตในหน้าที่การงานของพนักงานที่ต้องการเติบโตไปพร้อมกับบริษัทฯ
  และบริษัทย่อย รวมทั้งมีการพัฒนาวัฒนธรรมองค์กรขึ้นมา เพื่อพัฒนาศักยภาพของพนักงานให้ดีขึ้น
  ทำงานได้อย่างมีความสุขมากขึ้น

-   ความเสี่ยงจากการเช่าที่ดินเพื่อใช้ดำเนินงานของบริษัทย่อย
    ปัจจุบันบริษัทย่อยซึ่งประกอบกิจการโรงเรียนเพลินพัฒนา ตั้งอยู่บน ถนนพุทธมณฑลสาย 2
    ในพื้นที่กว่า 20 ไร่ โดยเช่าที่ดินจากผู้ถือหุ้นของบริษัทย่อย รวม 2 สัญญา มูลค่า 10 ล้านบาท
    และมีระยะเวลาเช่า 30 ปี เพื่อใช้ประกอบธุรกิจสถานศึกษา
    โดยมีข้อตกลงว่าในระหว่างที่สัญญานี้มีผลบังคับ
    ผู้ให้เช่าสัญญาว่าจะไม่ขายที่ดินที่เช่าให้แก่บุคคลใดๆ โดยไม่ได้รับความยินยอมจากบริษัทย่อย
    และหากผู้ให้เช่ามีความจำเป็นอย่างถึงที่สุดอันมิอาจหาทางอื่นได้
    ผู้ให้เช่าสัญญาว่าจะเสนอขายให้แก่บริษัทย่อยก่อนในราคาเช่นเดียวกับที่เสนอขายแก่บุคคลภายนอก
    และหากบริษัทย่อยไม่ตอบรับข้อเสนอภายใน 60 วัน
    นับแต่วันที่ได้รับคำเสนอก็ให้ผู้ให้เช่าตกลงขายให้แก่บุคคลภายนอกได้ อย่างไรก็ตามบริษัทย่อย
    อยู่ในระหว่างการพิจารณา
    เพื่อกำหนดเงื่อนไขสัญญาที่เหมาะสมในการทำสัญญาเช่าเพิ่มเติมเกี่ยวกับที่ดินดังกล่าว
    เพื่อลดความเสี่ยงที่อาจจะเกิดขึ้น

2.2 ความเสี่ยงทางด้านธุรกิจ

-   ความเสี่ยงในเรื่องผลิตภัณฑ์ล้าสมัย ชำรุด หรือถูกสื่ออื่นทดแทน
    ในปัจจุบันธุรกิจหนังสือมีการเติบโตมากขึ้นเรื่อยๆ มีปริมาณหนังสือออกใหม่มากขึ้น
    ส่งผลให้มีการแย่งชิงพื้นที่วางขายที่มีอยู่อย่างจำกัด จึงทำให้อัตราการคืนหนังสือเพิ่มสูงขึ้น
    และหนังสือที่รับคืนกลายเป็นสินค้าที่หาช่องทางจำหน่ายได้ยากขึ้น
    และส่วนที่ชำรุดมีสัดส่วนมากขึ้น บริษัทฯ
    จึงกำหนดแนวทางการสั่งซื้อสินค้าที่ลูกค้ามีความต้องการ
    และกำหนดวงเงินอนุมัติในการสั่งซื้อที่เหมาะสม
    รวมถึงกำหนดให้มีการผลักดันการจัดจำหน่ายสินค้าล้าสมัย และชำรุด
    โดยการจัดโปรโมชั่นในราคาพิเศษ เพื่อให้สอดรับกับสภาพการณ์ในภาวะปัจจุบัน
    นอกจากนั้นเทคโนโลยีทางด้านคอมพิวเตอร์ ได้รับการพัฒนาอย่างรวดเร็ว
    จึงทำให้หนังสือในกลุ่มคอมพิวเตอร์ ซึ่งบริษัทฯ เป็นผู้นำตลาดด้วยรายหนึ่ง
    มีอายุการขายสั้นลงกว่าเดิม และเริ่มมีการใช้สื่ออิเล็กทรอนิกส์
    เข้ามาแทนที่หนังสือบางประเภทและการใช้งานบางรูปแบบ บริษัทฯ
    จึงปรับทิศทางโดยเน้นการเลือกผลิตหนังสือที่มีอายุยาวและขายดี เป็นสัดส่วนมากขึ้น
    นอกจากนี้บริษัทฯ ยังผลักดันให้มีช่องทางการระบายสินค้าที่มีอัตราการหมุนเวียนช้า
    รวมทั้งได้จัดทำเว็บไซต์ชื่อ www.se-ed.com เพื่อให้ผู้ที่สนใจได้ทราบข่าวสารหนังสือออกใหม่
    และหนังสือที่อยู่ในกระแสความนิยมในช่วงเวลาต่างๆ ได้รวดเร็วขึ้น

  แม้สื่ออิเล็กทรอนิกส์จะได้รับการพัฒนาอย่างรวดเร็ว และมีกระแสการบุกตลาดของ eBook และ
  eBook Reader แต่บริษัทฯ
  คาดว่ายังต้องใช้เวลาพอสมควรที่จะเปลี่ยนพฤติกรรมคนไทยส่วนใหญ่ที่ยังไม่คุ้นเคยการอ่านหนังสือผ่านสื่ออิเล็กทรอนิกส์
  จนเริ่มมีน้ำหนักที่กระทบต่อธุรกิจหนังสืออย่างมีนัยสำคัญ ซึ่งเมื่อถึงเวลาดังกล่าว บริษัทฯ
  ก็มั่นใจว่าจะสามารถปรับตัวรับกับกระแสดังกล่าวได้ทันท่วงที
  เนื่องจากได้เตรียมโครงสร้างพื้นฐานไว้รองรับแล้วระดับหนึ่ง

-   ความเสี่ยงทางด้านช่องทางการจำหน่าย เนื่องจากปัจจุบัน
    มีการเปลี่ยนแปลงทางเทคโนโลยีอย่างรวดเร็ว มีการแข่งขันในธุรกิจค้าปลีก
    มีการแข่งขันในการสร้างทางเลือกให้กับผู้บริโภค
    ทำให้พฤติกรรมผู้บริโภคมีการเปลี่ยนแปลงตลอดเวลา บริษัทฯ จึงต้องทำให้แน่ใจได้ว่า
    ช่องทางการจำหน่ายของบริษัทฯ ที่มีอยู่จะยังคงเหมาะสมที่จะรองรับพฤติกรรม
    และความต้องการของลูกค้าได้ตลอดเวลา และมากเพียงพอ
    รวมถึงมีการพัฒนาช่องทางการจำหน่ายรองรับการเปลี่ยนแปลงเหล่านี้ได้ทันเวลา

  ที่ผ่านมา บริษัทฯ จึงได้กระจายความเสี่ยงทางด้านช่องทางการจำหน่ายออกไปหลายทาง
  นอกจากช่องทางร้านหนังสือเดิม โดยการเปิดร้านหนังสือของตนเองในชื่อ ซีเอ็ดบุ๊คเซ็นเตอร์
  และเครือข่าย ตามศูนย์การค้าชั้นนำ ซูเปอร์เซ็นเตอร์ ศูนย์การค้าท้องถิ่น ศูนย์คอมพิวเตอร์
  สถาบันการศึกษาระดับมหาวิทยาลัย ทั้งในกรุงเทพฯ และต่างจังหวัด
  จนกระทั่งมีรายได้เพิ่มขึ้นเป็นประมาณ 82% ของรายได้รวมของบริษัทฯ ในปี พ.ศ. 2553

  ในการเปิดร้านหนังสือของตนเองนั้น นอกจากบริษัทฯ
  มีนโยบายปรับปรุงสาขาให้มีความเหมาะสมกับการให้บริการในแต่ละทำเลเป็นระยะๆ
  ตามความเหมาะสม เพื่อให้มีศักยภาพในการแข่งขันได้ตลอดเวลาแล้ว บริษัทฯ
  ยังได้กระจายความเสี่ยงโดยการที่มิได้ผูกมัด หรือเปิดทำการเฉพาะศูนย์การค้าใดศูนย์การค้าหนึ่ง
  แต่เปิดกระจายอยู่หลายกลุ่มผู้ประกอบการ โดยส่วนใหญ่ทำสัญญาเช่าระยะยาว หรือเซ้งพื้นที่
  เพื่อให้มีเสถียรภาพเรื่องพื้นที่ขายในระดับหนึ่ง ดังนั้น
  หากปีใดศูนย์การค้าหรือซูเปอร์เซ็นเตอร์รายใดประสบปัญหา หรืออยู่ในภาวะใดๆ
  ที่ไม่สามารถเปิดดำเนินการต่อได้ หรือมีนโยบายต่อผู้เช่าเปลี่ยนแปลงไปจากเดิม
  รายได้ของบริษัทฯ ก็จะได้รับผลกระทบไม่มากนัก

  บริษัทฯ ยังได้ประกันความเสียหายของทรัพย์สินและสินค้าในสาขาเหล่านั้น ไว้อย่างครอบคลุม
  เพื่อลดความเสี่ยงที่คาดไม่ถึงเกี่ยวกับภัยต่างๆ ที่อาจเกิดขึ้น

  นอกจากนั้น บริษัทฯ ยังมีการพัฒนาช่องทางการจำหน่ายสินค้าผ่าน www.se-ed.com
  ซึ่งเป็นเว็บไซต์ของบริษัทฯ ที่พัฒนาขึ้นมารองรับการซื้อขายหนังสือในระบบ E-Commerce
  เพื่อให้ลูกค้ามีทางเลือกในการซื้อสินค้าได้สะดวกขึ้น และหาสินค้าได้และหลากหลายมากขึ้น
  คาดว่าช่องทางดังกล่าวจะเป็นช่องทางในการสร้างรายได้ให้กับบริษัทฯ ได้อย่างมากในอนาคต
  จากการที่มีจำนวนผู้ใช้งานอินเทอร์เน็ตเพิ่มสูงขึ้นอย่างรวดเร็ว
  และรองรับการเปลี่ยนแปลงลักษณะการซื้อขายเป็น eBook มากขึ้นในอนาคตด้วย

-   ความเสี่ยงจากภาวะเศรษฐกิจชะลอตัวส่งผลกระทบต่อการเติบโตของอุตสาหกรรมโฆษณา
    ซึ่งอาจส่งผลกระทบต่อรายได้รวมของบริษัทฯ เนื่องจากธุรกิจวารสารเชิงวิชาการที่บริษัทฯ
    เป็นผู้ผลิตอยู่ จะมีรายได้จากค่าโฆษณาเป็นหลัก อย่างไรก็ตาม บริษัทฯ
    ได้ตระหนักถึงผลกระทบดังกล่าว จึงมีการพัฒนาสิ่งพิมพ์ ใหม่ๆ ที่เน้นตลาดเฉพาะทางมากขึ้น
    โดยบริษัทฯ อยู่ระหว่างการพัฒนาและเตรียมเปิดให้บริการวารสารในรูปแบบดิจิตอลแม็กกาซีน
    (Digital Magazine)
    โดยจะใช้ช่องทางการกระจายผ่านทางออนไลน์ที่สามารถเข้าถึงกลุ่มผู้อ่านเป้าหมายได้มากขึ้นและรวดเร็วขึ้น
    ทั้งยังเป็นการขยายตลาดออกไปสู่กลุ่มผู้อ่านใหม่ๆ ได้มากขึ้น
    เนื่องจากมีความสะดวกในการอ่านที่สามารถอ่านได้จากทุกที่ทุกเวลา
    ผ่านทางอุปกรณ์ไอทีและอุปกรณ์สื่อสารเคลื่อนที่ชนิดต่างๆ
    ซึ่งจะเป็นการเพิ่มโอกาสในการขายโฆษณาในวารสารได้มากขึ้นตามไปด้วย นอกจากนี้ บริษัทฯ
    ยังมีนโยบายในการทำสัญญาลงโฆษณาล่วงหน้ากับลูกค้าในระยะยาว
    และใช้กลยุทธ์การส่งเสริมการขาย
    โดยเน้นให้มีการจัดโปรโมชั่นพิเศษในการดึงดูดลูกค้าให้หันมาสนใจในการลงโฆษณากับบริษัทฯ
    เช่น การทำ Barter สินค้า แลกกับค่าโฆษณา
    เพื่อขยายฐานลูกค้าและสนับสนุนการเติบโตของธุรกิจ
    และลดผลกระทบของความเสี่ยงจากอุตสาหกรรมโฆษณาที่อาจจะชะลอตัวลงในบางช่วง
    นอกจากนี้ บริษัทฯ ยังหารายได้จากกิจกรรมการจัดสัมมนา
    และหาสินค้าทางเทคโนโลยีมาจำหน่าย เพื่อชดเชยรายได้ที่ขาดหายไป

-   ความเสี่ยงทางด้านการจำหน่ายสินค้าที่ไม่ผ่านการอนุญาต และละเมิดลิขสิทธิ์หนังสือ
    เนื่องจากสินค้าบางอย่าง เช่น CD และสิ่งพิมพ์ เป็นสินค้าที่มีกฎหมายที่เกี่ยวข้องควบคุม
    บางอย่างต้องขออนุญาตเพื่อจำหน่ายก่อน และส่วนใหญ่มีเรื่องลิขสิทธิ์มาเกี่ยวข้อง
    ทำให้การผลิต และการรับมาจำหน่าย ทั้งการขายปลีก และการขายส่ง ของบริษัทฯ
    ในสินค้าเหล่านั้น ต้องระมัดระวังมากขึ้น เพื่อไม่ให้ผิดกฎหมาย ไม่ไปละเมิดลิขสิทธิ์ของผู้อื่น
    และไม่มีข้อขัดแย้งที่จะนำไปสู่การถูกฟ้องร้อง และการได้รับการต่อต้านใดๆ

  เพื่อลดโอกาสความเสียหายที่อาจจะเกิดขึ้นดังกล่าว บริษัทฯ จึงได้ระบุในเงื่อนไขสัญญา ที่ผู้เขียน
  หรือเจ้าของสินค้า จะต้องเป็นผู้ยืนยันว่าผลงานหรือสินค้าของตน มิได้ละเมิดลิขสิทธิ์ผู้หนึ่งผู้ใด
  และหากมีปัญหาการละเมิดลิขสิทธิ์เกิดขึ้น จะยินยอมรับผิดชอบค่าเสียหายทั้งหมดที่บริษัทฯ
  ต้องจ่ายจากการละเมิดดังกล่าวด้วย

  บริษัทฯ มีนโยบายที่จะไม่สนับสนุนผลิตภัณฑ์ที่ละเมิดลิขสิทธิ์ โดยเด็ดขาด
  พร้อมทั้งได้จัดอบรมเพื่อส่งเสริมให้ผู้เขียน และบุคคลทั่วไปเข้าใจ
  และรับทราบถึงกฎหมายที่เกี่ยวข้องในการไม่ละเมิดลิขสิทธิ์

อย่างไรก็ตาม ที่ผ่านมา ปัญหาเหล่านี้เกิดขึ้นน้อยครั้ง และผลกระทบมีมูลค่าที่ไม่มีนัยสำคัญ

-   ความเสี่ยงเกี่ยวกับการแข่งขันในอุตสาหกรรมการพิมพ์ เนื่องจากบริษัทฯ ไม่ได้ลงทุนสร้าง
    โรงพิมพ์เป็นของตนเอง จึงทำให้บริษัทฯ ไม่มีความเสี่ยงจากการลงทุน
    และไม่ได้รับผลกระทบในเชิงลบจากการแข่งขันตัดราคากันในอุตสาหกรรมการพิมพ์ ในการนี้
    บริษัทฯ เลือกใช้โรงพิมพ์หลายแห่งเป็นฐานรองรับการผลิต
    ซึ่งทำให้สามารถควบคุมค่าใช้จ่ายได้อย่างเหมาะสม
    จากสถานการณ์การแข่งขันเสนอราคาค่าพิมพ์อยู่ตลอดเวลา
    และยังสามารถกำหนดระยะเวลาการผลิตได้อย่างแน่นอนอีกด้วย

    3.  ความเสี่ยงทางด้านการเงิน

-   ความเสี่ยงด้านการให้สินเชื่อ บริษัทฯ
    มีความเสี่ยงด้านการให้สินเชื่อที่เกี่ยวเนื่องกับลูกหนี้การค้า อย่างไรก็ตาม บริษัทฯ
    ได้จัดให้มีนโยบายการกำหนดวงเงินการให้สินเชื่อกับลูกค้าอย่างเหมาะสม
    รวมถึงมีระบบการติดตามทวงถามหนี้จากลูกหนี้อย่างสม่ำเสมอ
    และกำหนดให้มีการทบทวนวงเงินการให้สินเชื่อกับลูกหนี้ของบริษัทฯ เป็นประจำทุกปี
    เพื่อปรับเปลี่ยนวงเงินการให้สินเชื่อที่เหมาะสม และสอดคล้องกับสภาพเศรษฐกิจในปัจจุบัน
    เนื่องจากบริษัทฯ มีนโยบายการให้สินเชื่อที่ระมัดระวัง
    มีการกระจายน้ำหนักของลูกหนี้กระจายตัวออกไป
    และมีการพิจารณาค่าเผื่อหนี้สงสัยจะสูญอย่างเหมาะสม จึงเชื่อว่าบริษัทฯ
    มีความเสี่ยงจากการที่ลูกหนี้จะไม่ชำระหนี้อยู่ในระดับต่ำ

-   ความเสี่ยงจากอัตราแลกเปลี่ยนเงินตราต่างประเทศ จากการที่บริษัทฯ
    ได้เซ็นสัญญาเป็นตัวแทน จัดจำหน่ายหนังสือเรียนภาษาอังกฤษ (ELT)
    แต่ผู้เดียวในประเทศไทยให้กับสำนักพิมพ์ Oxford University Press (OUP)
    และมีสิทธิการขายในประเทศกัมพูชา ลาว พม่า และอินโดนีเซีย ด้วย
    เพื่อช่วยผลักดันการเรียนรู้ภาษาอังกฤษในประเทศไทย และประเทศข้างเคียง ส่งผลให้บริษัทฯ
    อาจประสบปัญหาจากความผันผวนของอัตราแลกเปลี่ยน
    อันเนื่องมาจากภาระผูกพันที่เกิดจากการซื้อหรือจำหน่ายสินค้า ในสกุลเงินตราต่างประเทศ
    ดังนั้น เพื่อเป็นการลดความเสี่ยงของบริษัทฯ ให้อยู่ในระดับที่เหมาะสมและยอมรับได้นั้น
    บริษัทฯ จึงมีนโยบายในการพิจารณาเลือกทำสัญญาป้องกันความเสี่ยงจากอัตราแลกเปลี่ยน
    ตามความเหมาะสม

    3.  ความเสี่ยงทางด้านการผลิต

-   ความเสี่ยงเกี่ยวกับการขาดแคลนวัตถุดิบและสินค้า
    กระดาษเป็นวัตถุดิบที่สำคัญในการผลิตหนังสือ
    และการเปลี่ยนแปลงด้านราคาแปรผันตามความต้องการของตลาดและตามปริมาณการผลิตอยู่ตลอดเวลา
    แต่เนื่องจากหนังสือที่บริษัทฯ ผลิต มีกลุ่มเป้าหมายที่มีกำลังซื้อ และมีการศึกษา จึงทำให้
    บริษัทฯ สามารถใช้นโยบายปรับราคา ตามสภาพต้นทุนที่แท้จริงได้เป็นระยะๆ
    โดยไม่ได้รับผลกระทบ มากนัก

  ในฐานะที่บริษัทฯ มีบทบาทเป็นทั้งสำนักพิมพ์ ผู้รับจัดจำหน่าย และผู้ค้าปลีก บริษัทฯ
  จึงพยายามรักษาบทบาทความเป็นกลางโดยขายหนังสือจากทุกสำนักพิมพ์ที่มีความต้องการของตลาด
  และกำหนดนโยบายการดำเนินธุรกิจบนพื้นฐานของจริยธรรมธุรกิจที่ดี
  ปฏิบัติหน้าที่ด้วยความเที่ยงธรรม โดยมิให้ผู้มีส่วนได้เสียทุกกลุ่มได้รับความเดือดร้อน
  หรือไม่เป็นธรรมจากการดำเนินธุรกิจของบริษัทฯ ซึ่งจะทำให้บริษัท
  ได้รับการสนับสนุนจากเจ้าของสินค้าส่วนใหญ่ในระยะยาว และไม่พึ่งพิงรายใดรายหนึ่งมากเกินไป